
RAPORT  COMUN
asupra proiectului de Lege pentru respingerea Ordonanţei de urgenţă a Guvernului nr.136/2008 privind stabilirea unor măsuri pentru salarizarea personalului din învăţământ în anul 2008

În conformitate cu prevederile art.95 şi 115 din Regulamentul Camerei Deputaţilor, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate, prin adresa 
nr. PLx 22 din 2 februarie 2009, cu dezbaterea pe fond, în procedură de urgenţă, a proiectului de Lege pentru respingerea Ordonanţei de urgenţă a Guvernului nr.136/2008 privind stabilirea unor măsuri pentru salarizarea personalului din învăţământ în anul 2008.


La întocmirea prezentului raport comun, în conformitate cu prevederile art.63 din Regulamentul Camerei Deputaţilor, Comisiile au avut în vedere:

· avizul Consiliului Legislativ (nr.1328/29.10.2008)
· avizul Comisiei juridice, de disciplină şi imunităţi (31/90/25.02.2009)

· Decizia Curţii Constituţionale nr.1221 din 12 noiembrie 2008
· punctul de vedere al Guvernului nr.460/DRP/02.02.2009.

Proiectul de lege are ca obiect de reglementare stabilirea unor măsuri pentru înlăturarea consecinţelor negative pe care le-ar putea avea majorările salariale ale personalului din învăţământ, astfel:
- în perioada octombrie - decembrie 2008, valoarea coeficientului de multiplicare 1,000 a salariilor personalului didactic din învăţământ revine la nivelul aprobat prin Ordonanţa Guvernului nr.15/2008, înainte de aprobarea acesteia prin lege.

- pentru anul 2009, se stabilesc următoarele coordonate:

· valoarea coeficientului de multiplicare 1,000 a salariilor personalului didactic din învăţământ, stabilită prin Legea nr.221/2008, se va aplica începând cu plata drepturilor salariale aferente lunii aprilie 2009, în condiţiile prevăzute de legea unitară de salarizare a personalului din sectorul bugetar şi ţinând seama de gradul de îndeplinire a criteriilor de performanţă, de creşterea competitivităţii şi calităţii actului de învăţământ;
· valoarea coeficientului de multiplicare 1,000 a salariilor personalului didactic din învăţământ aplicabilă în perioada ianuarie - martie 2009, inclusiv, se va stabili prin actele normative care vor reglementa creşterile salariale ce se acordă în anul 2009 personalului din sectorul bugetar. 


Comisiile propun Plenului Camerei Deputaţilor adoptarea proiectului de lege în forma prezentată de Senat întrucât Curtea Constituţională, prin Decizia nr.1221 din 12 noiembrie 2008, a admis excepţia de neconstituţionalitate ridicată direct de Avocatul Poporului, constatând că dispoziţiile Ordonanţei de urgenţă a Guvemului nr.136/2008 privind stabilirea unor măsuri pentru salarizarea personalului din învăţământ în anul 2008 sunt neconstituţionale.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru învăţământ, ştiinţă tineret şi sport din 25 februarie 2009 au fost prezenţi 23 deputaţi din totalul de 31 membri, iar la şedinţa Comisiei pentru muncă şi protecţie socială din 25 februarie 2009 au fost prezenţi 18 deputaţi din totalul de 19 membri ai acesteia.

Raportul comisiilor a fost adoptat cu 32 voturi pentru şi 9 abţineri.
În conformitate cu prevederile art.55 din Regulamentul Camerei Deputaţilor, la dezbaterile Comisiei pentru muncă şi protecţie socială au participat:

· d-na Oana Adriana Badea - Secretar de Stat, Ministerul Educaţiei, Cercetării şi Inovării
· d-na Graţiela Iordache – Secretar de Stat, Ministerul Finanţelor Publice

· d-l Ion Gibescu – director, Ministerul Muncii, Familiei şi Protecţiei Sociale.
Proiectul de lege a fost adoptat de Senat în şedinţa din 10 noiembrie 2008.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

